| 21. april 2023 |
| --- |
| Sagsnummer  2023-0154046  Dokumentnummer  2023-0154046-1 |
| Sekretariatet for Vesterbro og Kgs. Enghave Lokaludvalg  Lyrskovgade 4  1758 København V  EAN-nummer  5798009800473 |

| Sekretariatet for Vesterbro og Kgs. Enghave Lokaludvalg  Økonomiforvaltningen |
| --- |
|  |

# Henvendelse til Børne- og Ungdomsudvalget om sagsfremstillingen vedr. Forslag til skolestruktur for skoler i Bådehavnsgadekvarteret og på Godsbaneterrænet - EFTER HØRING

Til Børne- og Ungdomsudvalget

Kopi til Bavnehøj Skole

Vi konstaterer i Vesterbro Lokaludvalg, at Børne- og Ungdomsudvalget efter en god inddragelsesproces d. 08.03.23 traf beslutning om, at den nye skole på Godsbaneterrænet og Bavnehøj Skole etableres som to særskilte skoler med hver sin ledelse og med 0.-5. klasse begge steder, og hvor 6.-9. klasse samles på Godsbaneterrænet.

Vi konstaterer også, at der i sagsfremstillingen står noget, der ikke er korrekt. Der står nemlig, at *”Lokaludvalgene og Brug Folkeskolen bakker op om samme struktur som skolen, men de tager ikke stilling til, om det skal være én fælles skole med fælles ledelse eller ej.”*

Det vil vi gerne rette op på med denne skrivelse. I vores høringssvar bakker Vesterbro Lokaludvalg nemlig tydeligt op om Bavnehøj Skoles ønske om én skole på to adresser med fælles ledelse. Vi skrev:

”Bavnehøj gør sig en række overvejelser, fremfører fine argumenter og pointer omkring dette valg af en skole på 2 adresser, som vi kan tilslutte os, herunder ønsket om at alle børnene skal tilbydes en bred vifte af muligheder, og at de nye gode faciliteter bør tilfalde hele områdets børn.

Dette indebærer, at alle børn - uanset om de møder ind i Bavnehøj kvarteret eller på godsbaneområdet, går i samme skole. Ligesom personalet. Afstanden er ikke en udfordring, det er bevægelse og frisk luft. Børnene skifter ikke skole efter 5. klasse. De rykker op i udskolingen, hvor eleverne blandes på ny, så der ikke opstår et ”os” og ”dem”.

Det er en skolestruktur, vi ikke kender til de store erfaringer med. Vi har haft oppe at vende, hvad det kan indebære – og vi oplister her nogle emner, som skal adresseres:

* Bør der ikke opfindes et navn til den nye skole?
* Eleverne bør kunne deltage i fællessamling på tværs af de nye adresser: Det kan skabe den sammenhængende identitet og ejerskab – hvis der ikke er plads til dem alle på én gang, kunne man gøre det i årgangs-”klumper”
* Der bør være én skolebestyrelse – mens man kunne lave 2 elevråd, 1 for 0.-5. årgang og et for 6.-9. årgang. Det kunne øge fokus på børnenes trivsel.
* Personalet er som udgangspunkt ansat på den nye skole – uden fast adresse. Fælles personalemøder. Årgangs- og fagteams teams går også på tværs af Enghavevej. Børnene skal have samme læsesystemer og vejledere mv. uanset om de er på den ene eller anden adresse. Så har de samme muligheder, når de kommer op i 6. klasse.
* Ledelsen er fælles, og skolelederen bør være meget mobil og daglig have sin gang på begge adresser. Det bliver en kæmpe skole, hvor der skal være tilstrækkeligt med ledelsesmæssige ressourcer til at få det hele til at hænge sammen – og samtidig skabe de nødvendige mindre frirum ikke mindst for de mindre børn.
* De små årgange skal også kunne bruge de nye faciliteter på godsbaneterrænet, herunder på idrætsområdet.”

Det var bare det, vi ville sige. Hej!

Venlig hilsen

Thomas Egholm

forperson for Vesterbro Lokaludvalg